**Dr.sc. Mirko Pejanović, profesor emeritus, predsjednik**

**Dr.sc. Elmir Sadiković, vanredni profesor, član/mentor**

**Dr.sc. Jusuf Žiga, profesor emeritus, član**

Sarajevo, 27. 11. 2019. godine

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu članova 36., 40., 41., 42., i 43. Pravila studiranja za treći ciklus studija na Univerziteta u Sarajevu, a u skladu sa članom 56.k. Statuta Univerziteta u Sarajevu, Senat je, na 25. sjednici održanoj 26.06.2019. godine, donio odluku o obrazovanju Komisije za ocjenu doktorske disertacije kandidata mr.sci. Sanida Ziraka, pod naslovom: „*Evropske integracije u funkciji jačanja kapaciteta jedinica lokalne samouprave u Bosni i Hercegovini*“ u sastavu:

**Dr.sc. Mirko Pejanović, profesor emeritus, predsjednik**

**Dr.sc. Elmir Sadiković, vanredni profesor, član/mentor**

**Dr.sc. Jusuf Žiga, profesor emeritus, član**

U skladu sa članom 41. Pravila studiranja za treći ciklus studija na Univerzitetu u Sarajevu, dana 17.09.2019. godine zakazana je i održana prezentacija radne verzije projekta doktorske disertacije doktoranda Sanida Ziraka. Nakon što su članovi Komisije saslušali izlaganje doktorskog kandidata Sanida Ziraka o radnoj verziji projekta doktorske disertacije, kandidatu su sugerisane određene izmjene i dorade teksta radne verzije projekta doktorske disertacije.

Nakon što je kandidat u skladu sa sugestijama Komisije korigovao radnu verziju projekta doktorske, upućena je na Univerzitet, na softversku provjeru i detekciju plagijarizma.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**I Z V J E Š T A J**

1. **Biografski podaci o kandidatu**

Sanid ZIRAK je rođen 02. januara 1976. godine u Foči. Osnovnu školu završio je u Goraždu 1990, a srednju Mašinsku tehničku skolu završio je 1994. godine u Novom Pazaru kao učenik generacije. U akademskoj 1994./1995. godini upisuje prvu godinu studija na Filozofskom fakultetu Univerziteta u Beogradu, a studij dovršava 2000. godine na Filozofskom fakultetu Univerziteta u Sarajevu kao student generacije, te stiče akademsko zvanje profesora filozofije i sociologije. U toku studija za ostvarene rezultate i opći prosjek ocjena 9,8 bio je stipendista Soros Fondacije u Bosni i Hercegovini. Za vrijeme studiranja bio je demonstrator i asistent u nastavi kod više predmetnih nastavnika. Na Filozofskom fakultetu – Odsjek za filozofiju i sociologiju Univerziteta u Sarajevu upisuje Postdiplomski studij 2001. – 2002. godine. Drugi postdiplomski studij iz Evropskih integracija upisuje na Fakultetu političkih nauka Univerziteta u Sarajevu 2012. – 2013. godine. Položio sve ispite sa prosjekom ocjena 18,86. Magistrirao je 29. maja 2014. godine na temu: *„Evropska povelja o lokalnoj samoupravi kao osnova razvoja lokalne samouprave u Bosni i Hercegovini“* i time stekao akademsko zvanje magistra političkih nauka. Akademske 2014./2015. godine upisuje Treći ciklus – Doktorski studij na Fakultetu političkih nauka Univerziteta u Sarajevu kao prvoplasirani na Rang listi primljenih kandidata sa općim prosjekom ocjena sa dodiplomskog i postdiplomskog studija 47,92. Na doktorskom studiju je u roku položio sve ispite sa općim prosjekom ocjena 9,2. Profesor u Gimnaziji Goražde u periodu 2000. – 2002. godine. Osnivač, trener i koordinator Debatnog kluba *„Dialogos“* pri istoj školi sve do 2012. godine do kada je ovaj klub bio jedan od najboljih klubova pri Centru za kulturu dijaloga, koji je okupljao srednjoškolce i studente iz cijele BiH s ciljem promocije slobode javne riječi, kritičkog i logičkog mišljenja u javnom prostoru općenito. Od 2002. godine uposlenik Grada Goražda na radnom mjestu Pomoćnika Gradonačelnika. Od 2016. godine angažovan je kao Viši asistent na Internacionalnom Univerzitetu u Goraždu (IUG). Organizator i učesnik velikog broja stručnih i naučnih studijskih putovanja, skupova, simpozija, kolokvija, seminara i konferencija koji su u sebi sadržavali prezentacije iskustava i primjera dobrih praksi u domenu javne uprave i lokalne samouprave i evropskih integracija, kao i iz drugih naučnih oblasti. Autor je niza tekstova objavljenih u naučnim i stručnim časopisima (Odjek, Lokalna samouprava, Hijatus, Etika, Student i dr). Autor je dvije knjige poezije i proze pod naslovima „Bosanski phoenix“ i „Tri riječi vremena“. Njegova poezija uvrštena je u Antologiju mladih bošnjačkih poeta u izdanju Preporoda Hrvatske koja je izdata u Zagrebu 2010. godine pod naslovom *„Kad zora razrjeđuje strah“.* Uvršten u Enciklopediju „*Ko je ko“* u BiH 2014. – 2018. kao i 2018. – 2022. godine u izdanju Planjaxa. Recenzent i promotor velikog broja književnih i poetskih izdanja. Inicijator, nosilac i sudionik izrade niza strateških i podstrateških sektorskih dokumenata i lokalnih politika ispred Grada Goražda. Predstavnik Grada prema domaćim i međunarodnim vladinim i nevladinim organizacijama (UNDP, USAID, SIDA, SNV, GAP, GTZ, GIZ, OSCE, UNHCR, IBHI, SERDA, MOZAIK, KULT i dr) na velikom broju projekata koji su imali za cilj reformu lokalne samouprave u procesu evropskih integracija. Posjeduje preko *100. certifikata* iz raznih sfera stručnog i profesionalnog usavršavanja, kao i edukacije realizirane u zemlji ili inozemstvu uglavnom u formi studijskih putovanja većinom na projektima reforme lokalne samouprave i evropskih integracija ( Francuska – Pariz, Saint Brieuc; Njemačka – Minhen, Bonn, Gera; Italija – Venecija; Poljska – Krakow; Turska – Istanbul, Ankara, Gaziemir; Austrija – Beč; Slovenija – Ljubljana, Hrvatska – Zagreb, Dubrovnik; Srbija – Beograd, Novi Pazar i dr ). Dobitnik niza počasnih priznanja, priznanja, zahvalnica i plaketa. Angažiran u menadžmentu više javnih obrazovnih, kulturnih i sportskih institucija. Član je više stručnih komisija i radnih tijela pri Savezu općina i gradova FBiH i pri Agenciji za državnu službu FBiH. Organizator i inicijator niza manifestacija (naučnog, kulturnog, sportskog, turističkog, vjerskog i memorijalnog karaktera). Strani jezici: engleski, njemački (srednji nivo)

1. **Prikaz sadržaja doktorske disertacije**

Doktorska disertacija pod naslovom „*Evropske integracije u funkciji jačanja kapaciteta jedinica lokalne samouprave u Bosni i Hercegovini*“ sastoji se iz uvoda, teorijsko – metodološkog okvira istraživanja i predmeta istraživanja, šest glavnih poglavlja, provjere hipoteza kroz kritičku analizu i interpretaciju rezultata empirijskog ispitivanja, zaključnih razmatranja, indexa autora, pojmova, tabela, dijagrama, skraćenica i popisa literature sa 98 (devedestosam) bibliografskih jedinica (knjige), 33 (tridesttri) zbornika radova, naučnih i stručnih časopisa, pet novinskih članaka i 39 (tridesetdevet) relevantnih internet izvora.

**Prvi dio rada** posvećen je kategorijalno - pojmovnoj i terminološkoj osnovi, prevashodno definiranju teorijsko – metodološkog okvira istraživanja. Etimološkim definiranjem ključnih pojmova i njihovih sadržajnih okvira kandidat je na konzistentan način utemeljio polaznu teorijsko - metodološku osnovu i predmet istraživanja, naučne i društvene ciljeve i opravdanost istraživanja, vremenski, prostorni okvir, te metode istraživanja. Na osnovu definiranog predmeta i problema istraživanja kandidat je postavio sistem hipoteza:

Generalna hipoteza glasi:

*„Postupno uključivanje države Bosne i Hercegovine u jedinstveni evropski ekonomski i upravni prostor će kroz primjenu evropskih standarda dovesti do jačanja samoupravnog položaja, finansijske autonomije i razvoja upravnih kapaciteta jedinica lokalne samouprave.“*

Pomoćne hipoteze:

* 1. Lokalna samouprava u Bosni i Hercegovini nije u cijelosti usklađena sa temeljnim načelima Evropske povelje o lokalnoj samoupravi.
  2. Iako je uređenje *lokalne samouprave* u isključivoj nadležnosti država članica, kroz dostignuti stepen evropskih integracija Evropska unija ostvaruje neposredan uticaj na promjenu samoupravnog statusa jedinica lokalne samouprave.
  3. Realizacija ciljeva, strategija i politika Evropske unije se zasniva na načelima partnerstva i supsidijarnosti.
  4. Prekogranično, nacionalno, regionalno i lokalno povezivanje lokalnih samouprava je u funkciji kreiranja pretpostavki održivog razvoja i ostvarivanja ciljeva evropske teritorijalne saradnje.

U **drugom dijelu** rada kandidat širom teorijskom elaboracijom predmeta istraživanja kontekstualizira tranzicijski proces integracije Bosne i Hercegovine u Evropsku uniju. Polazeći od zahtjeva za primjenom načela Evropske povelje o lokalnoj samoupravi, a koju je država Bosna i Hercegovina ratificirala 2002. godine, i integracijskog procesa u cjelini, kandidat polazi od pretpostavke da će proces integracije Bosne i Hercegovine u Evropsku Uniju usloviti značajne promjene u organizaciji sadašnjeg sistema lokalne samouprave.

**Treći dio** rada **„** *Ustavni položaj i organizacija lokalne samouprave u Bosni i Hercegovini u postdejtonskom periodu***“**  predstavlja temeljitu kritičku analizu pozitivno – pravnog položaja, organizacije i razvoja sistema lokalne samouprave u Bosni i Hercegovini u postdejtonskom periodu. Lokalna samouprava kao subsistem političkog sistema, se u Bosni i Hercegovini u protekle dvije decenije razvija u nepovoljnim okvirima složenog i asimetričnog državnog uređenja. Ukazujući na pozitivne primjere izvedenih reformi, prvensteveno zakonske pozicije lokalne samouprave, kandidat detektira ključne nedostatke i definira tri osnovna aspekta reforme lokalne samouprave u Bosni i Hercegovini, a to su: reforma ustavno – pravne pozicije; reforma teritorijalne organizacije; i funkcionalna reforma lokalne samouprave.

**U četvrtom dijelu rada** „*Savremeni teorijski koncept lokalne samouprave“* kandidat, korištenjem savremene i naučno relevantne litarature lokalnu samoupravu elaborira u širem kontekstu. Procesi globalizacije, tržišne liberalizacije i evropskih integracija su u protekle tri decenije bitno uticali na promjenu tradicionalne uloge države. U vremenu globalizacije centralizirana država se pokazala neefikasnom u prilagođavanju novim trendovima u ekonomiji i politici. Procesi demokratizacije u drugoj polovini 20. stoljeća su u velikoj mjeri povezani sa fenomenom renesanse lokalnih i regionalnih vlasti, koje su važan pokazatelj, pa i mjera ostvarene demokratije. Stoga je decentralizacija i deregulacija javnih poslova na načelu supsidijarnosti predstavljala najefikasniji mehanizam artikulacije ekonomskih i društvenih procesa u globaliziranom svijetu, u kome regionalne i lokalne zajednice nužno preuzimaju poslove koji su se tradicionalno smatrali isključivim domenom centralne vlasti. Ekonomski procesi podižu važnost lokalnih vlasti. Država je i dalje značajan politički faktor ali je izgubila mnoge od funkcija koje je monopolski posjedovala. Lokalne vlasti danas nose veliki teret rješavanja raznovrsnih i teških ekonomskih i socijalnih problema u razvijenim zemljama zapadne Evrope. Sve države zapadne Evrope su u drugoj polovini 20. stoljeća provele reformu lokalne samouprave. Provedenim reformama lokalne smaoupravne jedinice su postale nositelji ekonomskog i socijalnog razvoja, kao i razvoja demokratije uopće.

U **petom** poglavlju pod naslovom „*Geneza razvoja Evropske unije i lokalna samouprava*“ kandidat izvodi sintezu historijskog procesa integracije evropskih država i razvoj komleksne institucionalne strukture Evropske unije. Uporedo sa produbljenjem procesa integracija evropskih država, tekao je i proces uspostavljanja zajedničkih institucija i proces proširenja Evropske unije. Institucionalni razvoj Evropske unije je bio uslovljen potrebom regulacije i implemantacije brojnih zajedničkih politika koje su sa država članica prenesene na Evropsku uniju.Poziciju lokalnih vlasti u Evropskoj uniji kandidat u okviru ovog poglavlja posebno eleborira u kontekstu regionalne (kohezijske) politike Evropske uniji koja na temelju načela solidarnosti za cilj ima postizanje uravnoteženog razvoja cjelokupnog prostora Evropske unije.

U **šestom** poglavlju „*Komparativni modeli lokalne samouprave u Evropskoj uniji*“ kandidat komparativnom analizom eleborira modele lokalne samouprave u državama članicama Evropske unije. Pored Kraljevine Švedske, kandidat posebnu pažnju posvećuje državama koje su uspješno prošle proces ekonomske i demokratske tranzicije: Slovenija, Slovačka, Češka, Poljska i Mađarska. Iskustva tranzicije i reforme sistema lokalne samouprave na temelju primjene principa Evropske povelje o lokalnoj samoupravi u navedenim državama mogu biti od koristi u oblikovanju institucionalnog modela reforme sistema lokalne samouprave u Bosni i Hercegovini u procesu integracije u Evropsku uniju.

U **sedmom** poglavlju „*Dosezi i protivrječnosti integracije Bosne i Hercegovine u Evropsku uniju*“ kandidat tematizira historijski proces integracije Bosne i Hercegovine u Evropsku uniju. Za razliku od drugih država istočne i jugoistočne Evrope, koje su u proces tranzicije i integracije ušle mirnim putem, Bosna i Hercegovina se nakon rata suočila sa izazovima stabilizacije mira, postratne obnove i brojnim protivrječnostima koje otežavaju integracijski proces u Evropsku uniju. Pored elaboracije izazova procesa integracije i ugovornih odnosa Bosne i Hercegovine i Evropske unije, kandidat u ovom poglavlju analizira implikacije očekivanog kandidatskog statusa na lokalne vlasti u Bosni i Hercegovini, posebno u kontekstu novih razvojnih mogućnosti lokalnih zajednica kroz pretpristupne fondove Evropske unije za zemlje koje imaju status kandidata za članstvo u Evropskoj uniji.

**Osmo poglavlje rada** „ *Uticaji integracijskih procesa na samoupravni status jedinica lokalne samouprave u Bosni i Hercegovini*“ elaborira pravno – političke i ekonomske implikacije integracijskog procesa u Evropsku uniju na samoupravni status jedinica lokalne samouprave. Iako je pitanje organizacije lokalne samouprave suverena nadležnost država članica Evropske unije, kandidat teorijskom analizom dolazi do spoznaje da će dovršetak procesa integracije Bosne i Hercegovine u Evropsku uniju usloviti decentralizaciju i razvoj integralnog pravnog i institucionalnog okvira lokalne samouprave na evropskim standardima. Evropska unija je u svom razvoju postala jedinstven primjer političke i ekonomske regionalne integracije koja je kroz višedecenijski proces evropskih integracija uspostavila specifičan oblik uravnotežene strukture nacionalnog i nadnacionalnog suvereniteta. Razumijevanje funkcioniranja Evropske unije kao specifičnog, policentričnog sistema vlasti koji zahtjeva posebnu formu multirazinskog političkog upravljanja, a koje se manifestira u različitim oblicima kooperacije i koordinacije različitih razina teritorijalne organizacije vlasti je od posebne važnosti za razumijevanje uloge lokalnih vlasti u realizaciji politika i strategija razvoja Evropske unije. Kandidat je kao ključne aspekte reforme lokalne samouprave izdvojio reformu lokalne uprave i administrativnih kapaciteta, te reformu modela finansiranja lokalne samouprave.

**Deveto** poglavlje „*Reforma lokalne samouprave u procesu integracije u Evropsku uniju*“ predstavlja provjeru postavljenih hipoteza kroz kritičku analizu i interpretaciju rezultata empirijskog istraživanja. Produbljavanju naučne spoznaje unutar uspostavljenog teorijsko – metodološkog okvira za elaboraciju teme doktorske disertacije dalo je izvedeno empirijsko istraživanje. Empirijsko istraživanje je sprovedeno metodom intervjua, sa predstavnicima relevantnih vladinih institucija i aktera civilnog društva: Savez općina i gradova Federacije Bosne i Hercegovine (SOG FBiH), Savez općina i gradova Republike Srpske (RS), Ministarstvo za upravu i lokalnu samoupravu pri Vladi Republike Srpske (RS), Ministarstvo pravde i javne uprave pri Vladi Federacije Bosne i Hercegovine (FBiH). Upitnik je sadržavao različite kategorije pitanja u pogledu ustavnih, zakonskih i statutarnih nadležnosti, prava i odgovornosti lokalnih samouprava; odnosa sa višim razinama vlasti u pitanjima od značaja za lokalne vlasti; finansiranja lokalne samouprave; teritorijalne organizacije lokalne samouprave; osposobljenosti lokalnih vlasti za apsorpciju pretpistupnih fondova Evropske unije i općenito odnosa lokalnih vlasti prema procesu integracije Bosne i Hercegovine u Evropsku uniju. Pored opsežne terorijske analize predmeta istraživanja kandidat je analizom i interpretacijom rezultata empirijskog istraživanja potvrdio postavljene hipoteze i oblikovao prijedloge, mjere i preporuke za pravce reforme sistema lokalne samouprave u procesu integracije Bosne i Hercegovine u Evropsku uniju.

U **zaključnim razmatranjima** kandidat je izveo sveobuhvatnu sintezu rezultata istraživanja i došao do spoznaje da integracijski proces u Evropsku uniju predstavlja snažan transformacijski impuls koji će uticati prilagođavanje institucionalnog okvira lokalne samouprave složenom sistemu upravljanja i funkcioniranja Evropske unije. Time je potvrđena generalna hipoteza: *„Postupno uključivanje države Bosne i Hercegovine u jedinstveni evropski ekonomski i upravni prostor će kroz primjenu evropskih standarda dovesti do jačanja samoupravnog položaja, finansijske autonomije i razvoja upravnih kapaciteta jedinica lokalne samouprave.“*

1. **Mišljenje i prijedlog Komisije**

Radna verzija doktorske disertacije doktorskog kandidata Sanida Ziraka, magistra politologije, je upućena na Univerzitet u Sarajevu na softversku detekciju plagijarizma. Povratna informacija sa Univerziteta je pokazala da je 12% rada označeno kao dijelovi rukopisa u kojima potencijalno nije, ili je pogrešno naveden izvor. Komisija je nakon uvida u rezultate sofverske detekcije plagijarizma zaključila da rad u potpunosti predstavlja samostalno naučno djelo, a da su softverskom provjerom označene samo uobičajene sintagme naučnog jezika. Kandidat je na zahtjev komisije ispravio uočene tehničke greške.

Komisija konstatuje da je korigovana radna verzija doktorske disertacije pod naslovom: „*Evropske integracije u funkciji jačanja kapaciteta jedinica lokalne samouprave u Bosni i Hercegovini*“, magistra politologije Sanida Ziraka cjelovito politološko istraživanje oblikovanja institucionalnog modela reforme sistema lokalne samouprave u procesu integracije Bosne i Hercegovine u Evropsku uniju. Kandidat je utemeljio naučno relevantan teorijsko – metodološki okvir u pristupu teorijskoj elaboraciji teme doktorske disertacije. Uz teorijsko utemeljenje predmeta istraživanja kandidat je izveo empirijsko istraživanje što mu je omogućilo da sintezom rezultata teorijskog i empirijskog istraživanja potvrdi generalnu i razrađujuće hipoteze.

Izvedeno istraživanje u izradi doktorske disertacije kandidata Sanida Ziraka predstavlja značajan naučni doprinos razvoju politološke teorije u oblasti organizacije i reforme lokalne samouprave tokom integracije Bosne i Hercegovine u Evropsku uniju.

Komisija doktorsku disertaciju „*Evropske integracije u funkciji jačanja kapaciteta jedinica lokalne samouprave u Bosni i Hercegovini*“ kandidata Sanida Ziraka ocjenjuje pozitivno i predlaže Vijeću Fakulteta da usvoji Izvještaj o ocjeni i odbrani disertacije i zakaže javnu odbranu.

**K O M I S I J A**

**Dr.sc. Mirko Pejanović, profesor emeritus, predsjednik**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr.sc. Elmir Sadiković, vanredni profesor, član/mentor**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr.sc. Jusuf Žiga, profesor emeritus, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**